DA Den Europæiske Unions Tidende C 129/17

Meddelelse om indledning af en udløbsundersøgelse af antidumpingforanstaltningerne vedrørende importen af siliciumcarbid med oprindelse i Folkerepublikken Kina, Den Russiske Føderation og Ukraine og om indledning af en interimsundersøgelse af antidumpingforanstaltningerne vedrørende importen af siliciumcarbid med oprindelse i Den Russiske Føderation

(2005/C 129/04)

Efter offentliggørelsen af en meddelelse om forestående udløb (1) af gyldigheden af de gældende antidumpingforanstaltninger vedrørende importen af siliciumcarbid med oprindelse i Folkerepublikken Kina (»Kina«), Den Russiske Føderation (»Rusland«) og Ukraine (i det følgende benævnt »de pågældende lande«) har Kommissionen modtaget en anmodning om en fornyet undersøgelse af disse foranstaltninger i henhold til artikel 11, stk. 2, i Rådets forordning (EF) nr. 384/96 (2) (i det følgende benævnt »grundforordningen«). Kommissionen har også modtaget en anmodning i henhold til artikel 11, stk. 3, i grundforordningen om en interimsundersøgelse af de gældende foranstaltninger vedrørende importen af siliciumcarbid med oprindelse i Rusland.

1. Anmodning om fornyet undersøgelse

Anmodningerne blev indgivet den 24. februar 2005 af CEFIC (European Chemical Industry Council) (i det følgende benævnt »ansøgeren«) på vegne af producenter, som tegner sig for hele den samlede produktion af siliciumcarbid i Fællesskabet.

2. Vare

Den vare, der er omfattet af undersøgelserne, er siliciumcarbid med oprindelse i Kina, Rusland og Ukraine (i det følgende benævnt »den pågældende vare«), som i øjeblikket tariferes under KN-kode 2849 20 00. Denne KN-kode anføres blot til orientering.

3. Gældende foranstaltninger

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 1100/2000 (3).

4. Begrundelse for fornyet undersøgelse

4.1. Begrundelse for udløbsundersøgelsen

Anmodningen begrundes med, at udløbet af foranstaltningerne sandsynligvis vil føre til fortsat eller fornyet dumping og skade for EF-erhvervsgrenen.

(a) Rusland og Ukraine

Påstanden om, at der fortsat finder dumping sted i forbindelse med Rusland, er baseret på en sammenligning af den normale værdi fastsat på grundlag af hjemmemarkedspriserne og priserne for den pågældende vare ved salg til eksport til Fællesskabet.

I henhold til bestemmelserne i artikel 2, stk. 7, i grundforordningen fastsatte ansøgeren den normale værdi for Ukraine på grundlag af prisen i et egnet land med markedsøkonomi, som er angivet i punkt 5.1(d) i denne meddelelse. Påstanden om, at der fortsat finder dumping sted i forbindelse med Ukraine, er baseret på en sammenligning af den normale værdi som fastsat i det foregående og priserne for den pågældende vare ved salg til eksport til Fællesskabet.

På dette grundlag er de beregnede dumpingmargener for Rusland og Ukraine betydelige.

Ansøgeren har fremlagt bevis for, at den pågældende vare fra Rusland og Ukraine fortsat er blevet importeret i betydelige mængder.

Det hævdes også, at den importerede vares mængde og priser blandt andet er blevet ved med at have negative virkninger for EF-erhvervsgrenens priser, hvilket har haft betydelige negative følger for EF-erhvervsgrenens samlede resultater, finansielle situation og beskæftigelse.

Ansøgeren hævder endvidere, at det er sandsynligt, at der vil forekomme yderligere skadevoldende dumping. Ansøgeren fremlægger i den forbindelse bevis for, at den nuværende import af den pågældende vare sandsynligvis vil stige, hvis foranstaltningerne bortfalder, på grund af uudnyttet kapacitet i Rusland og Ukraine.

Desuden hævder ansøgeren, at den delvise afhjælpning af skaden hovedsagelig skyldes foranstaltningerne, og at enhver genoptagelse af en betydelig import fra Rusland og Ukraine til dumpingpriser sandsynligvis vil påføre EF-erhvervsgrenen yderligere skade, hvis foranstaltningerne får lov til at udløbe.

(b) Kina

Ansøgeren hævder, at der er sandsynlighed for, at dumpingimporten af den pågældende vare fra Kina vil blive genoptaget. I henhold til bestemmelserne i artikel 2, stk. 7, i grundforordningen fastsatte ansøgeren den normale værdi for Kina på grundlag af prisen i et egnet land med markedsøkonomi, som er angivet i punkt 5.1(d) i denne meddelelse. Påstanden om en genoptagelse af dumping i forbindelse med Kina er baseret på en sammenligning af den normale værdi som fastsat i det foregående og priserne for den pågældende vare ved salg til eksport til andre tredjelande, bl.a. Japan og USA.

På dette grundlag er den beregnede dumpingmargen for Kina betydelig.

Ansøgeren hævder endvidere, at det er sandsynligt, at der vil forekomme yderligere skadevoldende dumping. Ansøgeren fremlægger i den forbindelse bevis for, at den nuværende import sandsynligvis vil stige, hvis foranstaltningerne bortfalder, på grund af uudnyttet kapacitet og de investeringer, der for nylig er foretaget i produktionskapacitet i Kina.

Desuden hævder ansøgeren, at afhjælpningen af skaden hovedsagelig skyldes foranstaltningerne, og at enhver genoptagelse af en betydelig import fra Kina til dumpingpriser vil påføre EF-erhvervsgrenen yderligere skade, hvis foranstaltningerne får lov til at udløbe.

4.2. Begrundelse for interimsundersøgelsen

Ansøgeren hævder, at de nuværende foranstaltninger i form af kvantitative tilsagn i forbindelse med importen af siliciumcarbid med oprindelse i Rusland ikke er hensigtsmæssige, da de ikke fjerner de skadevoldende virkninger af dumping, og at de derfor bør ændres.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en udløbsundersøgelse og en interimsundersøgelse, og den iværksætter hermed de pågældende undersøgelser i henhold til artikel 11, stk. 2 og 3, i grundforordningen.

5.1. Procedure for fastsættelse af sandsynligheden for dumping og skade og for fastsættelse af en velegnet form for foranstaltninger i forbindelse med importen fra Rusland

I udløbsundersøgelsen vil det blive fastslået, om der er sandsynlighed for, at foranstaltningernes udløb vil medføre fortsat eller fornyet dumping og skade. I interimsundersøgelsen vil det blive undersøgt, om de nuværende foranstaltningers form er velegnet i forbindelse med importen af den pågældende vare fra Rusland, og om det vil være nødvendigt at ændre foranstaltningernes form.

a) Stikprøver

I betragtning af det store antal parter, der er involveret i denne undersøgelse, kan Kommissionen beslutte at anvende stikprøver, jf. artikel 17 i grundforordningen.

(i) Stikprøve af eksportører/producenter i Kina

For at sætte Kommissionen i stand til at afgøre, om det er nødvendigt at udtage en stikprøve, og i bekræftende fald at udtage denne, anmodes alle eksportører/producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6(b)(i) og i den form, der er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— omsætningen i lokal valuta og mængden i tons af den pågældende vare solgt til eksport til Fællesskabet i perioden fra den 1. april 2004 til den 31. marts 2005

— omsætningen i lokal valuta og mængden i tons af den pågældende vare solgt til eksport til andre tredjelande i perioden fra den 1. april 2004 til den 31. marts 2005

— nøjagtig angivelse af selskabets aktiviteter i forbindelse med produktion af den pågældende vare og produktionsmængden i tons af den pågældende vare, produktionskapaciteten og investeringerne i produktionskapacitet i perioden fra den 1. april 2004 til den 31. marts 2005

— navnene på alle forretningsmæssigt forbundne selskaber (4), der er involveret i produktion og/eller salg (eksport og/eller hjemmemarked) af den pågældende vare

— alle andre relevante oplysninger, som kan være nyttige for Kommissionen ved udvælgelsen af stikprøven

— en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige til udvælgelsen af stikprøven af eksportører/producenter.

(ii) Stikprøve af importører

For at sætte Kommissionen i stand til at afgøre, om det er nødvendigt at udtage en stikprøve, og i bekræftende fald udtage denne, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6(b)(i), og i den form, der er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— selskabets samlede omsætning i EUR i perioden fra den 1. april 2004 til den 31. marts 2005

— det samlede antal ansatte

— nøjagtig angivelse af selskabets aktiviteter i forbindelse med den pågældende vare

— mængden i tons og værdien i EUR af importen til og videresalget på markedet i Fællesskabet af den pågældende importerede vare med oprindelse i Kina, Rusland og Ukraine i perioden fra den 1. april 2004 til den 31. marts 2005

— navnene på alle forretningsmæssigt forbundne selskaber (4), der er involveret i produktion og/eller salg af den pågældende vare, samt nøjagtig angivelse af deres aktiviteter

— alle andre relevante oplysninger, som kan være nyttige for Kommissionen ved udvælgelsen af stikprøven

— en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte alle kendte importørsammenslutninger for at indhente de oplysninger, som den anser for nødvendige til udvælgelsen af stikprøven af importører.

(iii) Endelig udvælgelse af stikprøverne

Alle interesserede parter, der ønsker at afgive relevante oplysninger vedrørende udvælgelsen af stikprøverne, skal gøre dette inden for den frist, der er fastsat i punkt 6(b)(ii) i denne meddelelse.

Kommissionen agter at udtage den endelige stikprøve efter at have hørt de interesserede parter, som har givet udtryk for, at de er villige til at indgå i stikprøven.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6(b)(iii) i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen i overensstemmelse med artikel 17, stk. 4, og artikel 18 i grundforordningen basere sine undersøgelsesresultater på de foreliggende faktiske oplysninger. Et resultat, der er baseret på de foreliggende faktiske oplysninger, kan være mindre gunstigt for den pågældende part som anført i punkt 8 i denne meddelelse.

(b) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til EF-erhvervsgrenen og alle producentsammenslutninger i Fællesskabet, de eksportører/producenter i Kina, der indgår i stikprøven, eksportører/producenter i Rusland og Ukraine, alle sammenslutninger af eksportører/producenter, de importører og forhandlere, der indgår i stikprøven, alle sammenslutninger af importører og forhandlere, der er nævnt i anmodningen, eller som samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, samt til myndighederne i de pågældende eksportlande.

(c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, fremsende andre oplysninger end besvarelser af spørgeskemaet og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i 6(a)(ii) i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6(a)(iii) i denne meddelelse.

(d) Udvælgelse af land med markedsøkonomi

I den tidligere undersøgelse blev Brasilien anvendt som et egnet land med markedsøkonomi med henblik på at fastsætte den normale værdi for Kina og Ukraine. Kommissionen påtænker at anvende Brasilien igen til dette formål. Interesserede parter opfordres til at fremsætte bemærkninger til rimeligheden af dette valg inden for den særlige frist, der er fastsat i punkt 6(c) i denne meddelelse.

5.2. Procedure for vurderingen af Fællesskabets interesser

Hvis det bekræftes, at der er sandsynlighed for fortsat eller fornyet dumping og skade, vil der i overensstemmelse med artikel 21 i grundforordningen blive truffet afgørelse om, hvorvidt det er i strid med Fællesskabets interesser at opretholde eller ophæve antidumpingforanstaltningerne. EF-erhvervsgrenen, importører og forhandlere, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist, der er fastsat i punkt 6(a)(ii) i denne meddelelse, forudsat at de kan bevise, at der er en objektiv forbindelse mellem deres aktiviteter og den pågældende vare. Parter, der har handlet som angivet i det foregående, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6(a)(iii) i denne meddelelse. Det skal bemærkes, at der kun vil blive taget hensyn til oplysninger, der er indgivet i henhold til artikel 21, hvis de er behørigt underbygget med faktuelle beviser på indgivelsestidspunktet.

6. Frister

(a) Generel frist

(i) For parter, der anmoder om et spørgeskema

Alle interesserede parter, som ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

(ii) For parter, der giver sig til kende og indgiver besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i punkt 6(b)(iii) i denne meddelelse.

(iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

(b) Særlig frist for udtagning af stikprøver

(i) Alle oplysninger, der er anført i punkt 5.1(a)(i) og 5.1(a)(ii) vedrørende stikprøver, skal være Kommissionen i hænde senest 15 dage efter datoen for offentliggørelsen af denne meddelelse i Den Europæiske Unions Tidende, da Kommissionen påtænker at høre berørte parter, som har udtrykt vilje til at indgå i stikprøven, om den endelige udvælgelse af stikprøven inden for 21 dage fra offentliggørelsen af denne meddelelse i Den Europæiske Unions Tidende.

(ii) Alle andre oplysninger, der er relevante for udvælgelsen af stikprøven, jf. punkt 5.1(a)(iii), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarelser af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

(c) Særlig frist for udvælgelse af et land med markedsøkonomi

Parter i undersøgelsen kan fremsætte bemærkninger til, om det er passende at anvende Brasilien som et land med markedsøkonomi, jf. punkt 5.1(d) i denne meddelelse, med henblik på fastsættelsen af den normale værdi for Kina og Ukraine. Disse bemærkninger skal være Kommissionen i hænde senest ti dage efter offentliggørelsen af denne meddelelse i Den Europæiske Unions Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter skal fremsættes skriftligt (ikke i elektronisk form, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige bemærkninger, herunder de oplysninger, der forlanges i denne meddelelse, besvarelser af spørgeskemaer og korrespondance fra interesserede parter, som afgives i fortrolighed, skal forsynes med påtegningen»Limited (5)« og i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen »FOR INSPECTION BY INTERESTED PARTIES«.

Kommissionens postadresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har afgivet urigtige eller vildledende oplysninger, vil der blive set bort fra disse oplysninger, og de foreliggende faktiske oplysninger kan benyttes, jf. artikel 18 i grundforordningen. Hvis en interesseret part ikke samarbejder eller kun samarbejder delvist, baseres undersøgelsesresultaterne kun på de foreliggende faktiske oplysninger i overensstemmelse med artikel 18, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

9. Tidsplan for udløbsundersøgelsen og interimsundersøgelsen

Udløbsundersøgelsen og interimsundersøgelsen vil i henhold til artikel 11, stk. 5, i grundforordningen blive afsluttet senest 15 måneder efter offentliggørelsen af denne meddelelse i Den Europæiske Unions Tidende.

(1) EUT C 254 af 14.10.2004, s. 3.

(2) EFT L 56 af 6.3.1996, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(3) EFT L 125 af 26.5.2000, s. 3. Senest ændret ved forordning (EF) nr. 991/2004 (EUT L 182 af 19.5.2004, s. 18).

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).

(5) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI I GATT 1994 (antidumpingaftalen).